**Usmernenie k uplatňovaniu výnimiek z ohlasovacej povinnosti podľa článku 9 ods. 1 EMIR v znení nariadenia 2019/834 na derivátové transakcie v rámci tej istej skupiny**

**Všeobecné informácie**

1. Podľa **článku 9 ods. 1 EMIR** v znení nariadenia 2019/834 (EMIR Refit)

*„Protistrany a centrálne protistrany zabezpečia, aby sa údaje o každej zmluve o derivátoch, ktorú uzatvorili, a o každej zmene alebo ukončení takejto zmluvy ohlásili v súlade s odsekmi 1a až 1f tohto článku archívu obchodných údajov registrovanému v súlade s článkom 55 alebo uznanému v súlade s článkom 77. Údaje sa ohlásia najneskôr v pracovný deň nasledujúci po uzatvorení, zmene alebo ukončení zmluvy.*

*Ohlasovacia povinnosť sa vzťahuje na zmluvy o derivátoch, ktoré:*

*a) sa uzatvorili pred 12. februárom 2014 a v tento deň boli ešte neukončené;*

*b) sa uzatvorili 12. februára 2014 alebo po tomto dni.*

*Bez ohľadu na článok 3* ***sa ohlasovacia povinnosť nevzťahuje na zmluvy o derivátoch v rámci tej istej skupiny, ak je aspoň jedna z protistrán nefinančnou protistranou, alebo by sa kvalifikovala ako nefinančná protistrana, ak by bola usadená v Únii, za predpokladu, že:***

***a) obe protistrany sú v plnom rozsahu zahrnuté do rovnakej konsolidácie,***

***b) obe protistrany podliehajú primeraným centralizovaným postupom hodnotenia, merania a kontroly rizika a***

***c) materský podnik nie je finančnou protistranou.***

***Protistrany oznámia svoj zámer uplatňovať výnimku uvedenú v treťom pododseku svojim príslušným orgánom. Výnimka je platná okrem prípadu, keď sa príslušné orgány, ktorým bola oznámená, do troch mesiacov odo dňa oznámenia nezhodnú na splnení podmienok uvedených v treťom pododseku.****“.*

1. **Transakcie v rámci skupiny** sú vymedzené v článku 3 EMIR. Všeobecné podmienky, ktoré musia spĺňať protistrany pre transakcie v rámci skupiny, týkajúce sa OTC derivátových kontraktov sú:
2. obidve protistrany sú v plnom rozsahu zahrnuté do rovnakej konsolidácie (článok 3 ods. 3 EMIR),
3. obidve protistrany podliehajú primeraným centralizovaným postupom hodnotenia, merania a kontroly rizík,
4. protistrana je usadená v EÚ alebo, ak je usadená v tretej krajine, Komisia prijala vo vzťahu k danej tretej krajine vykonávací akt podľa článku 13 ods. 2 EMIR.
5. Na účely ods. 2 písm. a) podľa článku 3 ods. 3 EMIR sa má za to, že protistrany sú zahrnuté do tej istej konsolidácie, ak sú obe:
6. zahrnuté do konsolidácie v súlade so smernicou 83/349/EHS alebo medzinárodnými normami finančného výkazníctva prijatými v súlade s nariadením (ES) č. 1606/2002 alebo, pokiaľ ide o skupinu, ktorej materský podnik má sídlo v tretej krajine, v súlade so všeobecne prijatými účtovnými zásadami tretej krajiny, ktoré sú určené ako rovnocenné s medzinárodnými normami finančného výkazníctva v súlade s nariadením (ES) č. 1569/2007 (alebo účtovnými normami tretej krajiny, ktorých použitie je povolené podľa článku 4 uvedeného nariadenia), alebo
7. sú zahrnuté do toho istého konsolidovaného dohľadu v súlade so smernicou 2006/48/ES alebo smernicou 2006/49/ES alebo, pokiaľ ide o skupinu, ktorej materský podnik má sídlo v tretej krajine, do toho istého konsolidovaného dohľadu vykonávaného príslušným orgánom tretej krajiny, ktorý bol overený ako rovnocenný s dohľadom, ktorý sa riadi zásadami stanovenými v článku 143 smernice 2006/48/ES alebo v článku 2 smernice 2006/49/ES.
8. Splnenie podmienky podliehania **primeraným centralizovaným postupom hodnotenia, merania a kontroly rizík** podľa ods. 2 písm. b) oznamujúca protistrana Národnej banke Slovenska (ďalej len „NBS“) preukazuje minimálne:
9. popísaním politiky riadenia rizík a kontroly rizík s tým ako sú tieto politiky centrálne vymedzené a uplatňované,
10. preukázaním, že vrcholový manažment je zodpovedný za riadenie rizík a meranie rizík pravidelne preskúmava (uvedie sa aj interval pravidelného preskúmania),
11. preukázaním, že sú zavedené pravidelné a transparentné mechanizmy komunikácie v rámci organizácie, aby predstavenstvo, vrcholový manažment, príslušný obchodný útvar, funkcia riadenia rizík a ostatné kontrolné funkcie mohli zdieľať informácie o meraní, analýzach a monitoringu rizík,
12. preukázaním, že vnútorné postupy a informačné systémy sú jednotné v celej inštitúcii a sú dostatočne spoľahlivé na to, aby sa všetky zdroje príslušných rizík mohli identifikovať, merať a monitorovať na agregovanej báze a v rozsahu, ktorý je potrebný pre subjekt, obchodný útvar (business line) a portfólio, a
13. preukázaním, že kľúčové informácie o rizikách sa pravidelne oznamujú funkcii centrálneho riadenia rizík, aby sa umožnilo primerané centralizované ohodnotenie, meranie a kontrola rizík naprieč príslušnými subjektmi v skupine.
14. Ak sa oznámenie zámeru uplatniť výnimku z ohlasovacej povinnosti podľa článku 9 ods. 1 EMIR v znení nariadenia 2019/834 vzťahuje na transakcie medzi protistranami so sídlom v rôznych členských štátoch (uvedený príklad 2 nižšie) NBS predpokladá, že obe protistrany zašlú svojim príslušným orgánom (protistrana so sídlom v SR zasiela NBS a protistrana so sídlom v inom členskom štáte príslušnému orgánu v tomto členskom štáte) obdobné informácie na účely preukázania splnenia podmienok pre uplatnenie tejto výnimky.
15. **Uplatňovanie výnimky z ohlasovacej povinnosti na transakcie v rámci skupiny** sa vzťahuje na transakcie medzi dvoma protistranami – protistranou „oznamovateľom“ (oznamujúca protistrana) a protistranou „v rámci skupiny“ (protistrana v rámci skupiny). **Každý pár protistrán v rámci skupiny si musí uplatňovať túto výnimku aj v súlade s ESMA** [**Q&A**](https://www.esma.europa.eu/sites/default/files/library/esma70-1861941480-52_qa_on_emir_implementation.pdf) **otázky č. 51 v aktuálnom znení.**

**Príklady uplatňovania výnimiek z ohlasovacej povinnosti na transakcie v rámci skupiny**

Protistrany derivátových kontraktov si môžu **uplatniť výnimku z ohlasovacej povinnosti pre transakcie v rámci skupiny** spôsobom podľa príkladov 1 až 3 uvedených nižšie.

**Príklad 1: Obe protistrany majú sídlo v Slovenskej republike.**

* 1. **Obe protistrany samostatne, jedna protistrana v mene druhej protistrany na základe splnomocnenia alebo materský podnik v mene všetkých protistrán so sídlom v Slovenskej republike formou jediného oznámenia, môže písomne oznámiť** NBS, že chcú využiť výnimku z ohlasovacej povinnosti pre derivátové transakcie uzatvorené v rámci tej istej skupiny.
  2. Pri oznamovaní svojho zámeru využiť výnimku z ohlasovacej povinnosti v súlade s článkom 9 ods. 1 EMIR v znení nariadenia 2019/834 oznamujúca protistrana uvedie, že spĺňa všetky podmienky stanovené v článku 9 ods. 1 EMIR v znení nariadenia 2019/834.
  3. Oznamujúca protistrana v súlade s ods. 1 preukazuje splnenie vyššie uvedených podmienok pre transakcie v rámci skupiny formou vyplnenia príslušných polí vo vzorovom formulári (príloha č. 1) podľa tohto usmernenia, prípadne doložením požadovaných informácii v prílohe k tomuto vzorovému formuláru.
  4. NBS môže požiadať o dodatočné informácie a/alebo dokumenty na posúdenie splnenia podmienok uvedených v treťom pododseku článku 9 ods. 1 EMIR v znení nariadenia 2019/834.
  5. Výnimka je platná, keď NBS potvrdí protistrane (protistranám), že podmienky na uplatnenie výnimky sú splnené alebo ak NBS neoznámi žiadne rozhodnutie, výnimka bude platná po uplynutí lehoty troch mesiacov, ak NBS nevyjadrila nesúhlas so splnením podmienok na uplatnenie tejto výnimky. Ak sa zmenia podmienky uvedené v treťom pododseku článku 9 ods. 1 EMIR v znení nariadenia 2019/834, protistrany musia informovať NBS. Bez toho, aby bola dotknutá existujúca výnimka, NBS môže namietať proti použitiu výnimky z dôvodu zmeny podmienok. Od tohto okamihu nebude výnimka platná.
  6. Ak protistrany oznámia zámer využiť výnimku NBS v rôznych dátumoch, a NBS nepotvrdí protistranám splnenie podmienok, musia protistrany počkať na koniec neskoršieho z dvoch trojmesačných období, kým sa budú môcť spoliehať na výnimku.

**Príklad 2: Jedna protistrana má sídlo v Slovenskej republike a druhá protistrana má sídlo v inom členskom štáte EÚ.**

1. **Každá protistrana samostatne oznamuje svojmu príslušnému orgánu**, že chce využiť výnimku z ohlasovacej povinnosti na derivátové transakcie v rámci skupiny, ktoré spolu uzatvoria, t. j. protistrana so sídlom v Slovenskej republike uskutoční samostatné oznámenie NBS a protistrana so sídlom v inom členskom štáte uskutoční samostatné oznámenie príslušnému orgánu v tomto členskom štáte.
2. Pri oznamovaní svojho zámeru využiť výnimku z ohlasovacej povinnosti v súlade s článkom 9 ods. 1 EMIR v znení nariadenia 2019/834 oznamujúca protistrana so sídlom v Slovenskej republike uvedie, že spĺňa všetky podmienky stanovené v článku 9 ods. 1 EMIR v znení nariadenia 2019/834.
3. Oznamujúca protistrana so sídlom v SR preukazuje splnenie vyššie uvedených podmienok pre využitie výnimky z ohlasovacej povinnosti pre derivátové transakcie v rámci skupiny formou vyplnenia príslušných polí vo vzorovom formulári (príloha č. 1) podľa tohto usmernenia, prípadne doložením požadovaných informácii formou prílohy k vzorovému formuláru.
4. NBS môže požiadať o dodatočné informácie a/alebo dokumenty na posúdenie splnenia podmienok uvedených v treťom pododseku článku 9 ods. 1 EMIR v znení nariadenia 2019/834.
5. Protistrana v rámci skupiny so sídlom v inom členskom štáte predkladá oznámenie a preukazuje splnenie podmienok pre využitie výnimky z ohlasovacej povinnosti pre transakcie v rámci skupiny podľa postupov stanovených príslušným orgánom v tomto členskom štáte.
6. NBS a príslušný orgán v inom členskom štáte samostatne posudzujú, či sú splnené podmienky stanovené v článku 9 ods. 1 EMIR. Ak sa NBS domnieva, že nie sú splnené podmienky na uplatnenie výnimky, oznámi to protistrane so sídlom v Slovenskej republike a aj príslušnému orgánu protistrany so sídlom v inom členskom štáte do troch mesiacov od prijatia oznámenia a uvedie dôvody. Rovnakým spôsobom by mal postupovať príslušný orgán v inom členskom štáte vo vzťahu k protistrane so sídlom v inom členskom štáte, ak sa domnieva, že nie sú splnené podmienky na uplatnenie výnimky.
7. Výnimka je platná, keď NBS aj príslušný orgán v inom členskom štáte potvrdí príslušnej protistrane (protistranám), že podmienky na uplatnenie výnimky sú splnené alebo ak NBS alebo príslušný orgán v inom členskom štáte neoznámi žiadne rozhodnutie, výnimka bude platná po uplynutí lehoty troch mesiacov, ak NBS alebo príslušný orgán v inom členskom štáte nevyjadrili nesúhlas so splnením podmienok na uplatnenie tejto výnimky. Ak sa zmenia podmienky uvedené v treťom pododseku článku 9 ods. 1 EMIR v znení nariadenia 2019/834, príslušné protistrany musia informovať svoj príslušný orgán. Bez toho, aby bola dotknutá existujúca výnimka, NBS alebo príslušný orgán v inom členskom štáte môže namietať proti použitiu výnimky z dôvodu zmeny podmienok. Od tohto okamihu nebude výnimka z ohlasovacej povinnosti pre transakcie v rámci skupiny platná.
8. Ak príslušné protistrany oznámia zámer využiť výnimku NBS a príslušnému orgánu v inom členskom štáte v rôznych dátumoch, a NBS ani príslušný orgán v inom členskom štáte nepotvrdia príslušným protistranám splnenie podmienok, musia protistrany počkať na koniec neskoršieho z dvoch trojmesačných období, kým sa budú môcť spoliehať na výnimku.

**Príklad 3: Jedna protistrana má sídlo v Slovenskej republike a druhá protistrana má sídlo v tretej krajine.**

* 1. V tomto prípade je potrebné najskôr identifikovať či materský podnik má sídlo v EÚ alebo v tretej krajine. Výnimka uvedená v článku 9 ods. 1 nariadenia EMIR sa **nevzťahuje na transakcie v rámci skupiny, v prípade ktorých má materský podnik sídlo v tretej krajine**, a to ani v prípade, ak k transakcii dôjde medzi dvoma protistranami, ktoré sú obe usadené v EÚ (viď ESMA Q&A otázka číslo 51 písm. m)).
  2. V prípade, ak materský podnik má sídlo v EÚ, nie je potrebné, aby Komisia prijala vykonávací akt (rozhodnutie o rovnocennosti) podľa článku 13 ods. 2 nariadenia EMIR, aby sa výnimka z ohlasovania podľa článku 9 ods. 1 v znení nariadenia 2019/834 vzťahovala na derivátové transakcie medzi protistranou usadenou v Únii a protistranou usadenou v tretej krajine, ktorá by bola nefinančnou protistranou, ak by bola usadená v Únii (viď ESMA Q&A otázka číslo 51 písm. i)).
  3. **Ak materský podnik protistrany so sídlom v SR má sídlo v EÚ, protistrana so sídlom v SR písomne oznámi NBS zámer** uplatniť výnimku z ohlasovacej povinnosti na derivátové transakcie v rámci skupiny týkajúce sa derivátových kontraktov, ktoré protistrana so sídlom v SR uzavrie s protistranou so sídlom v tretej krajine v súlade s postupom uvedeným v príklade 1.

**Zasielanie oznámenia zámeru na uplatnenie výnimky z ohlasovacej povinnosti**

1. Ak aspoň **jedna z protistrán**, ktoré si uplatňujú výnimku z ohlasovacej povinnosti je **nefinančná protistrana**, potom protistrana(y) so sídlom v Slovenskej republike spĺňajúce podmienky pre uplatnenie výnimky z ohlasovacej povinnosti na derivátové transakcie v rámci skupiny **zasielajú NBS oznámenia zámeru uplatniť výnimku z ohlasovacej povinnosti** na **vzorovom formulári** (príloha č. 1) **písomnou formou na adresu**:

Národná banka Slovenska

Útvar dohľadu nad finančným trhom

Imricha Karvaša 1

813 25 Bratislava

1. Uplatnenie výnimky podľa príkladov 1 a 3 uvedených vyššie sa zasiela v slovenskom jazyku.
2. Uplatnenie výnimky podľa príkladu 2 uvedenom vyššie sa zasiela v slovenskom aj anglickom jazyku
3. Vzor oznámenia pre príklady 1 až 3 je v prílohe č. 1
4. Návod na vyplnenie niektorých polí vo vzore oznámenia je v prílohe č. 2

**PRÍLOHY:**

**Príloha č. 1:**

Vzor oznámenia zámeru uplatniť výnimku z ohlasovacej povinnosti podľa článku 9 ods. 1 EMIR v znení nariadenia 2019/834 na transakcie v rámci tej istej skupiny.

**Príloha č. 2:**

Návod na vyplnenie niektorých polí vo vzore oznámenia